Kauno miesto savivaldybės tarybos

2020 m. vasario 4 d.

sprendimu Nr. T-2

**KAUNO MIESTO SAVIVALDYBĖS 2020–2022 METŲ STRATEGINIS VEIKLOS PLANAS**

**I SKYRIUS**

**KAUNO MIESTO SAVIVALDYBĖS MISIJA**

Kauno miesto savivaldybės (toliau – Savivaldybė) misija:

bendruomenei – kartu kurti pilną kultūros ir verslumo miestą, kuriame patogu gyventi ir mokytis;

partneriams – būti atviriems ir profesionaliai kurti bendrą rezultatą miestui;

darbuotojams – dirbti atsakingai ir kūrybiškai, nuolat tobulėti ir kartu siekti ambicingų tikslų.

Kauno miesto savivaldybės 2020–2022 metų strateginis veiklos planas parengtas remiantis Kauno miesto savivaldybės strateginiu plėtros planu iki 2022 metų, patvirtintu Kauno miesto savivaldybės tarybos 2015 m. balandžio 2 d. sprendimu Nr. T-127 „Dėl Kauno miesto savivaldybės strateginio plėtros plano iki 2022 metų patvirtinimo“.

**II SKYRIUS**

**KAUNO MIESTO VYSTYMOSI PRIORITETAI**

Kauno miesto savivaldybės strateginiame plėtros plane iki 2022 metų išskirtos trys prioritetinės sritys:

tvarios ekonominės raidos skatinimas ir konkurencingumo didinimas;

sumanios ir pilietiškos visuomenės ugdymas;

darnus teritorijų ir infrastruktūros vystymas.

Savivaldybė, siekdama įgyvendinti Strateginio plėtros plano iki 2022 metų prioritetinėse srityse numatytus tikslus, uždavinius ir priemones, parengė trumpalaikį 2020–2022 metų strateginį veiklos planą, kuriame nurodyti svarbiausi Savivaldybės veiklos prioritetai, svarbiausi jų įgyvendinimo darbai ir siekiami rezultatai.

**PIRMASIS SKIRSNIS**

**EKONOMINĖS RAIDOS SKATINIMO PROGRAMA**

Siekiant įgyvendinti Ekonominės raidos skatinimo programą, numatomos pagrindinės veiklos kryptys:

palankesnių sąlygų verslui sudarymas,

investicijų pritraukimas,

turizmo skatinimas,

kultūros paslaugų plėtra.

Didinant Kauno miesto pasiekiamumą, patrauklumą turizmui ir verslui, numatoma vykdyti turizmo plėtojimo priemones, skatinti verslumą ir investicijų plėtrą. 2020 metais planuojama baigti Kauno miestą ir Kauno rajoną jungiančių turizmo trasų ir maršrutų informacinės infrastruktūros projektą. Bus tęsiami Kauno Šv. arkangelo Mykolo (Įgulos) bažnyčios, Kauno kino teatro „Romuva“, Kauno kultūros centro rekonstravimo darbai. Vienas svarbiausių projektų – buvusios Aviacijos gamyklos angaro konversija. Aleksoto inovacijų pramonės parkas sudarys puikias galimybes kurti naujas gerai apmokamas darbo vietas.

Didelis dėmesys bus skiriamas Kauno miesto savivaldybės paveldotvarkos programai, ja skatinant sutvarkyti dar daugiau Kauno paveldo objektų. 2020 metais bus plėtojami Kauno rotušės pastato pritaikymo visuomenės poreikiams darbai ir pradėta rengti Kauno miesto muziejaus Rotušės skyriaus ekspozicijos koncepcija. Ketinama baigti rengti Kauno tarpukario modernizmo architektūros įrašymo į UNESCO pasaulio paveldo sąrašą paraišką.

2020 m. tęsiamos bendruomenių įsitraukimo į kultūrinės veiklos pokyčius veiklos. Integraliai plėtojama periferinių miesto erdvių aktyvinimo tema, bendruomenių kultūrinės veiklos ir kultūros įstaigų įtrauktis į kultūros prieinamumą ir sklaidą atokiau nuo miesto centro. Siekiant užtikrinti kultūros prieinamumą ir bendruomenės narių įsitraukimą į kultūrines veiklas, tęsiamas paslaugų decentralizacijos ir pačių bendruomenių stiprinimas, įgalinimas ir tarpinstitucinė sąveika, vykdant dalinio finansavimo programą „Iniciatyvos Kaunui“ ir įgyvendinat projektą „Kaunas – Europos kultūros sostinė 2022“.

Kultūros paslaugų kokybės gerinimas tampa vienu iš pagrindinių tęstiniu 2020 metų prioritetu. 2017 metais patvirtintos Kultūros strategijos ir Europos kultūros sostinės vardo laimėjimo pagrindu 2018 metais pradėtas ir iki šiol tęsiamas tarpdisciplininio ir tarpsektorinio bendradarbiavimo stiprinimas, inicijuojant jungtines veiklas, tinklinius bendradarbystės ir mainų ryšius.

2020-ieji Lietuvoje paskelbti Čiunės Sugiharos metais, tad planuojama tęsti bendradarbiavimą su Japonija organizuojant Sugiharos savaitę, Japonijos delegacijų vizitus Kaune.

Ekonominės raidos skatinimo programa yra aprašyta [1 priede](file:///\\FL01.kaunas.lt\dokumentai\PlėtrosProgramos\VITALI\2018\Strateginis\2018-2020\PATVIRTINTA\t188004%20priedas1_1.docx).

**ANTRASIS SKIRSNIS**

**SUMANIOS IR PILIETIŠKOS VISUOMENĖS UGDYMO PROGRAMA**

Sumanios ir pilietiškos visuomenės ugdymo programoje numatomos priemonės besimokančios visuomenės poreikius atitinkančioms švietimo paslaugoms teikti, visoms socialinėms grupėms įtraukti į sporto veiklą, kokybiškų ir visiems prieinamų sveikatos ir socialinių paslaugų plėtrai, Savivaldybės teikiamų viešųjų paslaugų kokybei gerinti, viešajai tvarkai mieste užtikrinti, gyventojų bendruomeniškumui skatinti.

Dirbant švietimo paslaugų gerinimo kryptimi, ypatingą dėmesį numatoma skirti ugdymo kokybei, sąlygoms ugdymo įstaigose gerinti. 2020 metais bus gerinamos sąlygos Kauno mokyklose ir darželiuose: bus vykdomas centralizuotas švietimo įstaigų kiemo statinių atnaujinimas, vidaus patalpų, fasadų remontas, virtuvių ir valgyklų kapitalinis remontas, šildymo sistemų modernizavimo darbai. Planuojamas užbaigti 2018 m. pradėtas ES lėšomis bendrojo ugdymo, ikimokyklinio ir priešmokyklinio ugdymo įstaigų – Prezidento Valdo Adamkaus gimnazijos, Kauno technologijos universiteto inžinerijos licėjaus, Kauno Žaliakalnio lopšelio-darželio, Kauno lopšelio-darželio „Boružėlė“ ir Kauno lopšelio-darželio „Svirnelis“ – modernizavimas. 2020 m. strateginiame plane numatyta pradėti mokslo paskirties pastato – ikimokyklinio ugdymo mokyklos statybą žemės sklype Kuršių g. 49B, Kauno Maironio universitetinės gimnazijos pastatų rekonstravimą ir sporto paskirties pastato statybą.

Gavus statybos leidimą, planuojama Mokslo ir inovacijų sklaidos centro statyba.

Siekiant įtraukti Kauno miesto gyventojus į sporto veiklas, bus gerinama sporto paslaugų kokybė ir prieinamumas. Vienas svarbiausių 2018 m. pradėtų ir tęsiamų Kauno miesto savivaldybės infrastruktūros projektų – S. Dariaus ir S. Girėno stadiono rekonstrukcija. Ketinama skirti daug dėmesio naujos ledo arenos statybai, atnaujinti Kauno plaukimo mokyklos baseino „Šilainiai“ pastatą, užbaigti rekonstruoti irklavimo sporto bazės pastatus Gervių g. 5, tarptautinius reikalavimus atitinkančios irklavimo trasos Lampėdžiuose įrengimą.

Siekdama skatinti gyventojų bendruomeniškumą, organizacijų iniciatyvas įvairiose srityse (kultūra, sportas, socialinės paslaugos, nevyriausybinių organizacijų, jaunimo veiklos stiprinimas), Savivaldybė ketina toliau vykdyti programą „Iniciatyvos Kaunui“, finansuodama geriausius įvairių sričių projektus. Numatoma, kad viešųjų paslaugų, kurias teikia pagal šią programą finansuojamos nevyriausybinės, bendruomeninės ir kitos Savivaldybės teritorijoje veikiančios organizacijos, skaičius didės, o kokybė gerės. Bus tęsiama Sporto halės rekonstrukcija ir išvystymas į daugiafunkcį centrą visuomenės poreikiams.

Didelis dėmesys 2020–2022 m. strateginiame veiklos plane skiriamas socialinei veiklai – skatinti naujų socialinių paslaugų vystymą, savanorišką jaunimo veiklą; tęsti socialinių paslaugų teikimo perdavimą nevyriausybinėms organizacijoms ir privačiam sektoriui; teikti socialinių, darbinių ir kitų įgūdžių ugdymo, palaikymo ir (ar) atstatymo paslaugų teikimą asmenims (šeimoms), kuriems išnuomotas Savivaldybės socialinis būstas. Numatoma nakvynės namų R. Kalantos g. 55, Kaune, pastato renovacija, bendrabučio pastato Lampėdžių g. 10, Kaune, atnaujinimas ir pritaikymas savarankiško gyvenimo namų ir Savivaldybės būsto poreikiams.

Siekiant aukštos Savivaldybės teikiamų viešųjų paslaugų kokybės, didesnio aptarnaujamų asmenų pasitenkinimo, bus išplėstas interaktyvių elektroninių paslaugų, naujai įdiegtų elektroninių priemonių spektras. Tikimasi, kad tai taip pat prisidės prie miesto valdymo efektyvumo didinimo.

Sumanios ir pilietiškos visuomenės ugdymo programa yra aprašyta 2 priede.

**TREČIASIS SKIRSNIS**

**DARNAUS TERITORIJŲ IR INFRASTRUKTŪROS VYSTYMO PROGRAMA**

Siekiant įgyvendinti Darnaus teritorijų ir infrastruktūros vystymo programą, numatomos šios veiklos kryptys: inžinerinio aprūpinimo, susisiekimo infrastruktūrų plėtra, saugios ir švarios aplinkos išsaugojimas, efektyvus atliekų tvarkymas, kokybiškos gyvenamosios aplinkos kūrimas.

Darnus teritorijų ir infrastruktūros vystymas Savivaldybėje vyks įgyvendinant įvairius strateginius, teritorijų vystymo ir planavimo dokumentus: be strateginio plėtros ir veiklos planų – Kauno miesto bendrąjį planą iki 2023 m., 2014–2020 m. Kauno miesto integruotų teritorijų vystymo programą, Kauno miesto darnaus judumo planą ir kitus dokumentus.

2020 m. bus užbaigiami Laisvės al. rekonstrukcijos I–IV etapų darbai, projektuojamos, renovuojamos, tvarkomos kitos Kauno miesto gatvės, aikštės, parkai. Strateginiame veiklos plane numatyta Šeštokų 1-osios g. ir Alyvų 1-osios g., Ateities plento tęsinio nuo Palemono g. iki T. Masiulio g. tiesyba, Kęstučio g., S. Daukanto g., Žemaičių g., Aleksoto g. rekonstravimas, Taikos pr. kapitalinis remontas.

Suplanuoti viešųjų erdvių sutvarkymo ir atnaujinimo projektai – numatoma tvarkyti miesto sodo skverą su prieigomis, Ąžuolyno parką, teritorijas prie S. Dariaus ir S. Girėno stadiono, Nemuno ir Neries santakos parką kartu su amfiteatru, numatyta buvusios Aviacijos gamyklos teritorijos konversija, Nemuno salos išvystymas į daugiafunkcį sveikatinimo ir kultūros kompleksą, pritaikant jį visuomenės poreikiams.

Trejų metų plane numatyta daugiaaukštės automobilių stovėjimo aikštelės prie K. Donelaičio g. 65P ir pėsčiųjų tiltų per Nemuną nuo Aleksoto iki salos ir nuo salos iki Karaliaus Mindaugo pr. statyba.

Ir toliau bus skiriamas didelis dėmesys Kauno, kaip dviračių miesto, idėjai įgyvendinti. 2020–2022 m. numatoma toliau tvarkyti ir įrengti naujus pėsčiųjų ir dviračių takus. 2020 m. planuojamas pėsčiųjų ir dviračių tako įrengimas, rekonstruojant Eigulių, Nuokalnės gatves ir Tvirtovės alėją.

Siekiant didinti eismo Kauno mieste saugumą, toliau bus naikinamos avaringiausios gatvių vietos („juodosios dėmės“) pagal Kauno miesto avaringiausių gatvių vietų („juodųjų dėmių“) žemėlapį. 2020 m. planuojamas gatvių apšvietimo atnaujinimas.

Darnaus teritorijų ir infrastruktūros vystymo programa yra aprašyta 3 priede.

**KETVIRTAS SKIRSNIS**

**SAVIVALDYBĖS ADMINISTRACIJOS DIREKTORIAUS REZERVAS**

Vadovaudamosi Lietuvos Respublikos biudžeto sandaros įstatymo 25 straipsniu, savivaldybės gali sudaryti savivaldybės administracijos direktoriaus rezervą, kuris turi būti ne didesnis kaip 1 procentas patvirtintų savivaldybės biudžeto asignavimų sumos. Savivaldybės strateginiame veiklos plane 2020–2022 m. planuojama po 200 tūkst. eurų Savivaldybės administracijos direktoriaus rezervui.

Savivaldybės administracijos direktoriaus rezervo lėšos naudojamos savivaldybės tarybos nustatyta tvarka: ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti; gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_